Holtefjell

Holtefjell er et skogbevokst platå som ligger på grensa mellom Øvre Eiker og Flesberg kommune i Viken, mellom 400 og 707 meter over havet.


== Beliggenhet ==
Det egentlige Holtefjell strekker seg fra Prestvannet og Hoensvannet i sør til Dokkavatnet, Smedsvatnet og dalføret Bingen i nord. Det avgrenses i vest av Lurdalen og i øst av et lavereliggende skogsområde nedover mot jordbruksbygdene i Øvre Eiker kommune. I de seinere år har det imidlertid også blitt vanlig å bruke navnet Holtefjell også om de lavereliggende områdene sør og øst for det egentlige Holtefjell.
Holtefjell har flere atskilte topper og åsrygger. Det høyeste punktet er Myrehogget (707 moh.), som har et flott rundskue mot blant annet Blefjell og utover Drammensmarka og Eikerdalen. Andre markante topper er Vestbyvarden (670 moh.) og Surtvarden (668 moh.). I nordøst avsluttes platået av en rekke høydedrag – Middagsåsen, Hafella og Vestbyvarden – som skråner bratt ned mot dalføret Bingen i Øvre Eiker. I nordvest og vest er terrenget mindre bratt, og her ender Holtefjellplatået mellom grendene Fønset og Ulland i Flesberg. I sør går Holtefjell over i den smale åsryggen Grasåsen, som danner skillet mellom Eiker og Numedal. I øst skråner Holtefjellplatået nedover mot Hoensvannet, mens det blir brattere lenger nord, der Salsåsen går ned mot Spitelva.
Det er få, men noen merkede turstier. Derimot er det oppkjørte skiløyper med ankomst fra Eikersiden og Bingen.


== Gruvedrift ==
På slutten av 1700-tallet drev Kongsberg Sølvverk også gruver på Holtefjell. Ingen av gruvene viste seg å være lønnsomme og gruvedriften varte ikke lenge.


== Milorg på Holtefjell ==
Milorg hadde under andre verdenskrig hjemmesteder på Holtefjell. Det ble først laget 3 leirer, «celleleiere», med meget enkle standard for en tropp på 27 mann. Senere ble det laget mer permanente «celler», med vegger tak og køyer, 3 hytter med plass til totalt 30 mann. Det var folk fra Eiker som hadde behov for å gå i dekning for Tyskerne. "Gutta på skauen" drev trening sammen med andre motstandsfolk og opprettet våpendepot.Det var også 4 flyslipp plasser ved Holtefjell, ved Grøllvannet, ved Krokvannet, ved Prestevannet og ved Hoensvannet. Totalt ble det foretatt 6 slipp av våpen og utstyr.


== Holtefjellmarsjen ==
Dette er en turmarsj som er blitt avholdt hver 3. søndag i august siden 1992. Minnemarsjen for det som hendte på  Holtefjell under andre verdenskrig starter fra to steder, Hoensvannshotellet ved Hoensvannet (2,5 timer, tur-retur ca. 10,7 km, høydeforskjell på ca. 400 meter) eller ved Vestbysetra i Bingen (2 timer, høydeforskjell på ca. 200 meter).
Ved Celleputten hvor det er en minnestein blir det holdt en minnehøytidelighet med kransenedleggelse og tale av Øvre Eikers ordfører. Vanligvis er også Hokksund Speidertropp tilstede med flaggborg og Øvre Eiker Musikkorps spiller Fedrelandssalmen, Holtefjellsangen og Ja vi elsker.


== Holtefjellsangen ==
Holtefjellsangen er en hyllest til de lokale milorg-gruppene på Øvre Eiker. Tekst og melodi av Knut Lie Jensen fra Hokksund, han skrevet sangen rett etter andre verdenskrig. Den er blitt en mye benyttet sang i Øvre Eiker, den blir sunget og spilt 17. mai, ved jubileum og i andre offisielle sammenhenger.
 Du ligger så trygg og mektig,
 du eldgamle Holtefjell.
 Du kneiser så stolt og prektig,
 i sommerens solklare kveld.
 Med myrull og gull gule blommer,
 med bekker og solblanke vann,
 du hilser alt folket velkommen,
 til frihetens eventyrland.

Refreng: Holtefjell, Holtefjell,
 gamle, gode Holtefjell,
 du vårt hjem når stormen raste,
 gamle Holtefjell.

 Når stormene raste i landet,
 og truet med vold og død,
 da så vi din signede panne,
 og hørte din stemme som bød:
 Da pakket vi sekken på ryggen
 og ilte mot vardene frem,
 og bygget i granenes skygge
 et frihetens tempel og hjem.
 Du lærte oss alle at landet,
 er gitt oss i frihetens navn.
 At ingen kan overmnanne
 det sinn som vil Norges gavn.
 La stormene kalde og harde
 kun meie all usseldom ned.
 Tilbake står frihetens varde,
 på Holtefjell mektig og bred.


== Referanser ==